
"Tipikus problémák." Nietzsche és a prototípus-elmélet

Dolgozatom témája interdiszciplináris, a megismeréstudomány (kognitív nyelvészet, pszicholingvisztika) és a filozófia határterületein mozog. Középpontjában a prototípus-elmélet áll, az elmélet problémáinak és kritikáinak vizsgálata, melyhez Nietzsche nyelvelmélete szolgáltatta a hátteret és az összevetési alapot. Dolgozatom egyik felvetése, hogy érdemes a nyelvfilozófiai alapokat és Nietzsche nyelvelméletét összevetni a mai megismeréstudományi elméletekben megfogalmazott tézisekkel és azok előzményeivel. Olyan, viszonylag újszerű elméleteknél, mint a prototípus-elmélet, úgy tűnhet, hogy hosszabb előzmény nélküli paradigmaváltásról van szó. De a prototípus-elmélet is kategorizációs kérdésekre adott válasz. Ha megvizsgáljuk a problémafelvetés nyelvfilozófiai alapjait, meglepően hasonló előzményekre találhatunk. Nietzschénél a nyelvről való gondolkodás, nyelvkritika visszatérő momentum, ahol pszichológiai és fiziológiai vizsgálódások mutatják meg a nyelv valóságos működését. Így lehetséges, hogy számos olyan lényegi aspektust érint, melyek a mai megismeréstudományt is foglalkoztatják: gondolkodás, fogalmak, társadalom, kategóriák, képiség, valamint a test (testesültség) szerepe és hatása.
Olyan elképzeléssel vágtam bele a dolgozatírásba, hogy a prototípus-elmélet problémáinak tüzetes vizsgálatán keresztül akár egy újabb prototípus-elméleti kritikát fogalmazhatok meg. Ez a feltevésem a dolgozat előrehaladtával nem csak megcáfolódott, de az ellenkezőjére is fordult, és a problémák kritikájává vált. Nietzsche nyelvelméletének vizsgálata elvezetett ahhoz a felismeréshez is, hogy a prototípus-elmélet némelyik kritikája és problémája olyan régóta meglévő kategorizációs kérdések megválaszolását várja a prototípus-elmélettől, amelyekre az nem is kívánt és nem is tud válaszolni. Ugyanakkor Elenaor Rosch (a prototípus-elmélet egyik kidolgozója), tanulmányát megvizsgálva kiemeltem azt a ritkán említett, fontos alapot, hogy mi a prototípusok kialakulásának egyik lényegi oka és elve. Ezt összevetettem a filozófiai vizsgálat során kiemelt lényegi szemponttal: az emberi szemszöggel. Ez a nézőpont mára újra lényegi helyet foglal el a tudományokban, így a kategorizáció kapcsán a prototípus-elméletben is.



